Voertuig met dagga slaan om tydens jaagtog | Maroela Media
'n Voertuig wat minstens R500 000 se dagga vervoer het, het tydens 'n jaagtog met die polisie in Wildernis in die Wes-Kaap omgeslaan.
Lt.kol. Philani Nkwalase, woordvoerder van die direktoraat vir prioriteitsmisdaadondersoeke (die Valke), het gesê 'n span beamptes van George se ernstigegeorganiseerdemisdaad-eenheid, beamptes van die eenheid vir openbare orde, misdaadintelligensie, die honde-eenheid en 'n taakspan van Eden-polisie het vinnig reageer op inligting oor 'n voertuig wat van die Oos-Kaap na George op pad is met 'n vrag dagga.
"'n Voertuig, wat by die beskrywing pas, is opgemerk en die beamptes het dit agternagesit," het Nkwalase verduidelik. "Die voertuig is suksesvol onderskep voor die bestuurder uit die bewegende voertuig gespring het. Die voertuig het die pad verlaat en met 'n passasier in 'n sloot beland. Die passasier het geringe beserings opgedoen."
Die beamptes het beslag gelê op dagga ter waarde van ongeveer R500 000.
"Die 28-jarige verdagte is na 'n hospitaal geneem vir mediese behandeling. Hy sal na verwagting Maandag in die George-landdroshof verskyn op aanklag van handeldryf met dagga en roekelose of nalatige bestuur."